שאלה: אבא שלי לא דתי. אני יכול לעשות משהו?: הרב! אנחנו מישפחה מסורתית אני בן 16 ואמא שלי דתיה. אני התחזקתי כשהלכתי לישיבה ועכשיו כואב לי ליראות את אבא שלי שלא שומר מצוות כ"כ והמחשבה שהוא ילך לגיהנום ולא יזכה לגן עדן וכדומה מעבירה בי צמרמורת ואני רוצה שיחזור בתשובה שוחחנו על כך אבל הוא אמר לי: אתה תהיה דתי ואני אעשה מה שבא לי. מה עושים??
תשובה: לך צדיק! אשריך על השאלה, אשיך על הדאגה לאביך!! אם הבנתי נכון אביך לא שומר תורה ומצוות ואתה שואל איך אפשר להחזיר אותו בתשובה. אין ספק שקשה לראות את אחינו שהם אינם שומרים ומצוות. כשיהודי רואה יהודי אחר עובר עבירה הוא צריך להרגיש כאילו גם הוא עובר את העבירה. זה בוודאי עוד יותר קשה כאשר זה מתקרב למעגל האישי שלך, כשזה כקורה לאדם שכל כך קרוב אליך- שזה קורה לאביך. חשוב לציין שהיחס שלך הוא יחס בריא. קל מאוד להתעצבן על אלה שאינם שומרים תורה ומצוות וקל עוד יותר להתעצבן על ההורים במצבים שכאלו. ישנה תופעה בזויה של תלמידי ישיבות שחוזרים ומטיפים להוריהם בזעם על התנהגותם לפחות כמו מטיף במסגד. כמובן שאם אנחנו כועסים על מי שאינו שומר תורה ומצוות זהו לא בהכרח סימן שאכפת לנו מרבש"ע, בהרבה מקרים אכפת לנו מעצמנו- אנחנו כועסים על "איך הוא מעז לעשות את מה שאני הרגע למדתי שהוא אסור". היחס הנכון הוא היחס של אברהם אבינו- יחס של אהבה ומתוך אותה אהבה לזולת הוא ריחם וכאב על חטאיהם ואף ביקש ללמד עליהם זכות ולהצילם משמד אלוקי. אם כך, יישר כוח על שאתה כואב ולא כועס על אביך, זוהי עמדה נפשית שתעזור לך מאוד בהמשך. אבל מה עושים? במידה והיה מדובר בחבר קרוב שלך, או באח שלך אז כמובן הייתי מנסה לתת לך את הכלים הכלליים שביכולתם לאפשר לך לעזור לו. אך כיוון שמדובר באבא שלך הכיוון הוא ברור. טבע העולם ורצון ה  הוא שאב יחנך את ילדיו ולא ההפך. זה קשה. בטח זה קשה כשאתה יודע שהצדק אתך ושאבא שלך מוכרח לחזור בתשובה, לא בגלל שאתה יותר חכם ממנו אלא בגלל שכך רבש"ע ציווה ושניכם ברואיו המחויבים לסור לרצונו אך לא בגלל שהמציאות לנגד עיננו היא קשה וכואבת אנחנו ננסה לשנות אותה בדרך לא נכונה. יש בעיות רבות בעולם שאין להם פתרון. משל למה הדבר דומה: לעובר אורח שאירעה לידו תאונת דרכים- במידה והוא לא למד עזרה ראשונה אסור לו לגעת בפצוע משום שבמעשיו הלא נכונים לא רק שהוא לא יעזור אלא הוא גם יזיק לפצוע. יש מצבים בחיים בהם עדיף שנעמוד מול המציאות המרה ונבכה מאשר שנעשה מעשה לא נכון ונגרום נזק. אז מה, לא לעשות כלום???!! בוודאי שיש מה לעשות! מה שכתבתי לעיל נוגע לגביך. אתה אישית לא יכול לעמוד מול אביך ישירות, להביט לו בלבן של העיניים ולחנך אותו. אז מה כן לעשות? אפשר לנסות להשפיע עליו בדרכים עוקפות. אתה יכול בשולחן השבת לומר דברי תורה, להקרין את האישיות שלך שאמורה להשתכלל בישיבה, לגלות דוגמא אישית ובעצם קיומך להראות שביכולתו של אדם ירא שמיים להיות בעל מידות טוב ושהוא מכבד הורים בצורה המסורה ביותר. (כמובן שזה לא קורה אוטומטית ויש לעבוד על כך קשה) תהיה אדם יותר טוב משום שצריך להיות אדם יותר טוב ויכול להיות (אל תצפה לכלום) שמעצם אישיותך אביך ישנה את דעתו. חשוב לדעת, סתם ככה לחיים שמאוד מאוד קשה לשנות דעות של מבוגרים- הם כבר "עברו הכל בחיים", "בדקו הכל" והם בטוחים במאת אחוזים שדרכם נכונה, נוסף על כך יש את כוח ההרגל שמכניע את האדם. מאוד קשה לשנות הרגלים. וככל שלהרגל הזה יש יותר פז"ם יותר קשה לשנות אותו. כדי שזה יקרה צריך מידת ענווה מאוד גדולה. שנזכה. מעבר לכך, קשה פי כמה וכמה לשנות דעות של הורים. גם אם האמת אתך, לעיתים להורה קשה לקבל את דעתו של מי שהוא בעצמו הביא לעולם. במקרה כזה צריך מידת ענווה יותר גדולה. יש עוד דבר שאתה תמיד יכול לעשות והוא להתפלל. יש בכוח התפילה לגרום לאביך לחזור בתשובה. ונקודה לחידוד- אם הבנתי נכון משאלתך, אתה בעצם מפחד מהעולם הבא של אביך. זה נכון שיש שכר ועונש. זה נכון שזה צריך להטריד אותנו. אך חשוב לדעת שקיום התורה והמצוות הוא לא אמצעי לשכר כזה או אחר אלא יש לו ערך עצמי. אנחנו צריכים לשאוף לעיקר והוא לקיים מצוות כי זה מה שטוב לנו עכשיו בעולם הזה (וממילא זה יוביל אותנו לחיי העולם הבא) כי זה רצון ה  ולא רק בגלל פחד מעונש. לכן הצער על אביך צריך להיות בעיקר מההפסד שהוא מפסיד אתך כאן. יש לנגד עיניו אוצר יקר כמו התורה והוא מתעלם ממנו. על זה צריך להצטער. עוד נקודה לא פחות חשובה- העובדה שאביך לא שומר תורה ומצוות לא צריכה לגרום לכך שתעריך אותו פחות. אני בטוח שיש תכונות, מעשים שהוא עושה בלי שום קשר לתורה שהם עומדים לזכותו. אנחנו צריכים להתרגל להסתכל על הטוב ועל החיובי גם אם הוא מועט. וכמובן שאתה מחויב באותה מידה לכבדו בצורה הטובה ביותר. אני ממליץ לך לקרוא עוד תשובה שעוסקת באותו נושא: המון ב"הצלחה בהמשך! אני מאוד מקווה שעזרתי. שנה טובה, כתיבה וחתימה טובה. מקווה שנתתי כיוון כללי אשמח לעזור עוד אם צריך המייל שלי: elronza gmail.com פלאפון: 0524521552 אלרון